CELEX: 32017D0804(01)
Language: ro
Date: 2017-08-03 00:00:00
Title: Decizia de punere în aplicare a Comisiei din 3 august 2017 privind publicarea în Jurnalul Oficial al Uniunii Europene a documentului unic menționat la articolul 94 alineatul (1) litera (d) din Regulamentul (UE) nr. 1308/2013 al Parlamentului European și al Consiliului, precum și a trimiterii la publicarea caietului de sarcini al unei denumiri din sectorul vitivinicol [Picpoul de Pinet (DOP)]

4.8.2017   
            
            
               RO
            
            
               Jurnalul Oficial al Uniunii Europene
            
            
               C 253/4
            
         DECIZIA DE PUNERE ÎN APLICARE A COMISIEI
   din 3 august 2017
   privind publicarea în Jurnalul Oficial al Uniunii Europene a documentului unic menționat la articolul 94 alineatul (1) litera (d) din Regulamentul (UE) nr. 1308/2013 al Parlamentului European și al Consiliului, precum și a trimiterii la publicarea caietului de sarcini al unei denumiri din sectorul vitivinicol
   [Picpoul de Pinet (DOP)]
   (2017/C 253/05)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 97 alineatul (3),
   întrucât:
   
               (1)
            
            
               Franța a depus o cerere de protecție a denumirii „Picpoul de Pinet” în conformitate cu partea II titlul II capitolul I secțiunea 2 din Regulamentul (UE) nr. 1308/2013.
            
         
               (2)
            
            
               Până în 2013, denumirea „Languedoc Picpoul-de-Pinet” a beneficiat de protecție în temeiul articolelor 51 și 54 din Regulamentul (CE) nr. 1493/1999 al Consiliului (2) și al articolului 28 din Regulamentul (CE) nr. 753/2002 al Comisiei (3). În 2013, denumirea „Languedoc Picpoul-de-Pinet” a fost retrasă din Registrul denumirilor de origine protejate și al indicațiilor geografice protejate prin Regulamentul de punere în aplicare (UE) nr. 172/2013 al Comisiei (4).
            
         
               (3)
            
            
               În conformitate cu articolul 97 alineatul (2) din Regulamentul (UE) nr. 1308/2013, Comisia a examinat această cerere și a constatat că sunt îndeplinite condițiile stabilite la articolele 93-96 din Regulamentul (UE) nr. 1308/2013, la articolul 97 alineatul (1), precum și la articolele 100, 101 și 102 din regulamentul respectiv. Deși denumirea „Picpoul de Pinet” conține cuvântul „picpoul”, care desemnează un soi de struguri de vin, se constată că denumirea a fost utilizată în mod tradițional pe teritoriul statului membru în cauză, dat fiind că cererea de înregistrare urmează retragerii vechii denumiri „Languedoc Picpoul-de-Pinet” din Registrul denumirilor de origine protejate și al indicațiilor geografice protejate. În consecință, denumirea „Picpoul de Pinet” reprezintă o denumire de origine în sensul articolului 93 alineatul (2) din Regulamentul (UE) nr. 1308/2013. Or, eventuala înregistrare a denumirii de origine „Picpoul de Pinet”, astfel cum a fost solicitată, nu va împiedica utilizarea denumirii soiului de struguri de vin „picpoul” pe etichetele vinurilor care sunt obținute din struguri din soiul „picpoul”, dar care nu sunt fabricate în conformitate cu caietul de sarcini al „Picpoul de Pinet”, întrucât nu sunt îndeplinite condițiile prevăzute la articolul 100 alineatul (3) din Regulamentul (UE) nr. 1308/2013.
            
         
               (4)
            
            
               Prin urmare, pentru a permite prezentarea de declarații de opoziție în conformitate cu articolul 98 din Regulamentul (UE) nr. 1308/2013, în Jurnalul Oficial al Uniunii Europene ar trebui publicat documentul unic vizat de articolul 94 alineatul (1) litera (d) din regulamentul respectiv, precum și trimiterea la publicarea caietului de sarcini făcută în cursul procedurii naționale de examinare a cererii de protecție a denumirii „Picpoul de Pinet”,
            
         DECIDE:
   Articol unic
   Documentul unic întocmit în conformitate cu articolul 94 alineatul (1) litera (d) din Regulamentul (UE) nr. 1308/2013 și trimiterea la publicarea caietului de sarcini al denumirii „Picpoul de Pinet” (DOP) sunt incluse în anexa la prezenta decizie.
   În conformitate cu articolul 98 din Regulamentul (UE) nr. 1308/2013, se acordă dreptul de opoziție la protecția denumirii menționate la primul paragraf timp de două luni de la data publicării prezentei decizii în Jurnalul Oficial al Uniunii Europene.
   
      Adoptată la Bruxelles, 3 august 2017.
      
         
            Pentru Comisie
         
         Phil HOGAN
         
            Membru al Comisiei
         
      
   
   
      (1)  JO L 347, 20.12.2013, p. 671.
   
      (2)  Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (JO L 179, 14.7.1999, p. 1).
   
      (3)  Regulamentul (CE) nr. 753/2002 al Comisiei din 29 aprilie 2002 de stabilire a anumitor norme de aplicare a Regulamentului (CE) nr. 1493/1999 al Consiliului în ceea ce privește descrierea, denumirea, prezentarea și protejarea anumitor produse vitivinicole (JO L 118, 4.5.2002, p. 1).
   
      (4)  Regulamentul de punere în aplicare (UE) nr. 172/2013 al Comisiei din 26 februarie 2013 privind radierea anumitor denumiri de vinuri existente din registrul prevăzut în Regulamentul (CE) nr. 1234/2007 al Consiliului (JO L 55, 27.2.2013, p. 20).
   
      ANEXĂ
      DOCUMENT UNIC
      
         „PICPOUL DE PINET”
      
      
         PDO-FR-N1672
      
      
         Data depunerii cererii: 6.1.2014
      
      1.   Denumirea (denumirile) propusă (propuse) pentru înregistrare
      
      Picpoul de Pinet
      2.   Tip de indicație geografică
      
      DOP – Denumire de origine protejată
      3.   Categorii de produse vitivinicole
      
      
               
                  1.
               
               
                  Vin
               
            4.   Descrierea vinului (vinurilor)
      
      Picpoul de Pinet
      Denumirea de origine controlată „Picpoul de Pinet” este rezervată pentru vinuri albe seci liniștite.
      Vinurile prezintă o tărie alcoolică în volume naturală de minimum 12 %.
      Conținutul de zaharuri fermentabile al vinurilor gata de vânzare este mai mic de sau egal cu 3 g/l.
      Producția cu denumirea „Picpoul de Pinet” constă exclusiv în vin alb produs dintr-un singur soi, și anume „Piquepoul blanc”.
      Vinurile au o robă strălucitoare, de culoare auriu deschis cu reflecții verzi în tinerețe. Parfumul lor fin și elegant este, de cele mai multe ori, floral (tei, păducel) și fructat cu note de citrice (grepfrut, lămâie) cu o tentă minerală.
      Gustul este caracterizat printr-un echilibru fin și proaspăt și prezintă o aciditate caracteristică, ce distinge vinurile între toate vinurilor albe din regiune.
      5.   Practici vitivinicole
      
      (a)   Practici enologice esențiale
      
      
         Practici enologice
      
      Practică enologică specifică:
      Este interzisă utilizarea de bucăți de lemn.
      Este interzisă utilizarea de cărbune pentru uz enologic, individual sau inclus în preparate.
      Vinurile se obțin prin presarea directă cu sau fără macerarea prealabilă a întregii recolte.
      Macerarea prealabilă a întregii recolte se realizează pe o recoltă protejată prin inertizare.
      Practica de cultivare:
      Densitatea minimă a viței-de-vie la plantare: 4 400 picioare/hectar;
      Distanța dintre rândurile de viță-de-vie nu trebuie să fie mai mare de 2,25 metri;
      Fiecare butuc dispune de o suprafață maximă de 2,25 metri pătrați.
      Vița-de-vie este obligatoriu susținută pe spaliere.
      (b)   Randamentul maxim
      
      66 hl/ha
      6.   Aria delimitată
      
      Recoltarea strugurilor, vinificarea, producerea și maturarea vinurilor sunt realizate pe teritoriul următoarelor comune din departamentul Hérault: Castelnau-de-Guers, Florensac, Mèze, Montagnac, Pinet, Pomerols.
      7.   Soiurile principale de struguri de vin
      
      Piquepoul blanc B
      8.   Descrierea legăturii (legăturilor)
      
      Aria geografică este situată la marginea lacului Etang de Thau, în apropierea Mării Mediterane, de o parte și de alta a „Via Domitia”, între localitățile Agde, Pézenas și Sète.
      Formațiunile geologice și pedologice care datează din cretacic și din pliocen desenează reliefuri domoale, care coboară lin către lac și care sunt în general expuse către nord-vest/sud-est. Podgoria se întinde de la marginile lacului până la o altitudine de 100 de metri. Pe platou, podgoria se întinde fără întrerupere, deși este prinsă între pini și tufișuri în partea de nord a ariei geografice.
      Aria geografică este caracterizată de un nivel anual foarte scăzut de precipitații, în special în timpul verii. Temperatura medie anuală este înaltă. Corpurile de apă învecinate joacă un rol decisiv în atenuarea diferențelor de temperatură: apropierea de mare și de Etang de Thau reduce amplitudinile termice anuale și zilnice, iar briza mării limitează creșterea temperaturilor diurne pe timp de vară. Flora naturală spontană reflectă acest mediu maritim cald, peisajul fiind presărat cu pâlcuri de pini, stejari de stâncă și stejari de Kermes.
      Adecvarea pentru viticultură a ariei geografice a denumirii „Picpoul de Pinet” este atestată încă din epoca romană, astfel cum fac mărturie vestigiile vilelor galo-romane.
      Podgoria, în apropierea porturilor antice Agde și Sète, este una dintre podgoriile istorice de pe țărmurile Mării Mediterane. Numită „Vignoble de la Marine” sau „La Marine”, ea este cunoscută încă din antichitate pentru vinurile sale albe.
      Soiul de struguri Piquepoul B, care este bine reprezentat într-unul dintre locurile sale de predilecție și pe care, în 1608, Olivier de SERRES îl enumeră printre varietățile nobile de struguri de vin de calitate sub denumirea de „Pique-Poule blanc”, se desciorchinează ușor, practica fiind de a plasa farfurii sub butuci pentru a strânge boabele foarte coapte. La 11 decembrie 1945, un decret clasifică „Piquepoul de Pinet” în categoria „vinuri albe din Languedoc”, iar la 26 noiembrie 1954 vinurile albe din aria geografică sunt recunoscute ca denumire de origine „Picpoul de Pinet”, vin delimitat de calitate superioară. În 1960, proiectul care reunea 15 denumiri de origine de vinuri delimitate de calitate superioară istorice din departamentul Aude și Hérault reușește să obțină recunoașterea denumirii de origine „Coteaux du Languedoc”, vin delimitat de calitate superioară, „Languedoc” impunându-se ca denumire încărcată de valori istorice și culturale a acestei viticulturi milenare.
      Producătorii vinului delimitat de calitate superioară „Picpoul de Pinet” cu denumire de origine aderă la acest proiect în 1984. După recunoașterea denumirii de origine controlată „Coteaux du Languedoc” în 1985, denumirea „Picpoul de Pinet” continuă să fie utilizată, cu posibilitatea de a o completa cu denumirea geografică „Picpoul de Pinet” (vin alb obținut dintr-un singur soi de Piquepoul B).
      Meșteșugul viticol se reflectă în selectarea locurilor de cultivare a viței-de-vie, fiind alese parcelele situate în pante domoale, cu o bună drenare a solului, fără probleme de înrădăcinare.
      Acest meșteșug viticol se reflectă și în alegerea modurilor de conducere a viței de vie, fiind favorizată tăierea scurtă, pentru o viță-de-vie viguroasă și nu foarte productivă, printr-un mod de conducere tradițional „en gobelet” sau în cordon Royat, în controlul producției cu o productivitate moderată, o densitate de plantare mai mare de 4 400 de butuci de viță-de-vie pe hectar și un nivel înalt de maturitate a strugurilor potrivit utilizărilor.
      În fine, meșteșugul viticol se reflectă în dispozițiile riguroase pentru transportul recoltei, care permit conservarea calității acestui soi cu pieliță subțire a bobului, și în aplicarea unei metode de presare directă a recoltei protejate, pentru a păstra aroma delicată și echilibrul vinurilor.
      Pentru a menține diversitatea patrimoniului acestui soi emblematic pentru aria geografică, producătorii au creat o colecție de clone care servește drept bază pentru întreaga selecție a materialului de înmulțire.
      „Picpoul de Pinet” este un vin alb obținut dintr-un singur soi de viță-de-vie Piquepoul B, perfect adaptat la mediul natural din aria geografică. Acest sector se bucură de precipitații reduse, însă solurile adânci, bine drenate, cuplate cu umiditatea influențelor maritime favorizează maturarea optimă a acestui soi tomnatic, ceea ce permite dezvoltarea aromelor florale și fructate, cu nuanțe de citrice și o tentă minerală, asociate cu o ușoară aciditate, ce deosebesc Picpoul de Pinet de alte vinuri albe din regiune.
      Meșteșugul producătorilor de vin se reflectă atât în alegerea amplasamentelor podgoriilor, precum și în alegerea modurilor de conducere a viței de vie, fiind favorizat, pentru acest soi viguros, un mod de conducere tradițional și un control al producției, ceea ce permite atingerea unui nivel înalt de maturitate a strugurilor potrivit utilizărilor.
      În fine, producătorii asigură și conservă aroma delicată și echilibrul vinurilor acordând cea mai mare atenție transportului și presării recoltei.
      9.   Alte condiții esențiale
      
      
         Denumirea geografică complementară
      
      Cadrul juridic:
      Legislația națională
      Tipul de condiție suplimentară:
      Dispoziții suplimentare referitoare la etichetare
      Descrierea condiției:
      Pe eticheta vinurilor care beneficiază de denumirea de origine controlată poate figura unitatea geografică superioară „Languedoc”. Dimensiunile caracterelor cu care este înscrisă această unitate geografică superioară nu depășesc, nici în înălțime, nici în lățime, jumătatea dimensiunii caracterelor cu care este înscrisă denumirea de origine controlată.
      
         Dispoziții suplimentare referitoare la etichetare
      
      Cadrul juridic:
      Legislația națională
      Tipul de condiție suplimentară:
      Dispoziții suplimentare referitoare la etichetare
      Descrierea condiției:
      Toate mențiunile facultative a căror utilizare, în virtutea dispozițiilor Uniunii, poate fi reglementată de statele membre, sunt înscrise cu caractere ale căror dimensiuni nu depășesc, nici în înălțime, nici în lățime, jumătatea dimensiunii caracterelor cu care este înscrisă denumirea de origine controlată.
      
         Zonă situată în imediata vecinătate
      
      Cadrul juridic:
      Legislația națională
      Tipul de condiție suplimentară:
      Derogare privind producerea în aria geografică delimitată
      Descrierea condiției:
      Zona situată în imediata vecinătate, definită prin derogare pentru vinificarea și producerea vinurilor, este constituită din teritoriul următoarelor comune din departamentul Hérault: Agde și Marseillan.
      
         Trimitere la publicarea caietului de sarcini
      
      https://info.agriculture.gouv.fr/gedei/site/bo-agri/document_administratif-b0a39007-4c88-4090-8523-f19de64abead